Minstens 3 jaar vir Kaapstad om droogte te hanteerFoto ter illustrasie (Verskaf deur LekkeSlaap) Dit sal Kaapstad minstens drie jaar neem om ten volle by die impak van klimaatsverandering en die huidige droogte in dié stad aan te pas. Só het Patricia de Lille, burgemeester van Kaapstad, Dinsdag by die 2018 Adaptation Futures-konferensie, die wêreld se voorste konferensie oor die aanpassing van klimaatsverandering, in Kaapstad gesê. Volgens De Lille het die Moederstad talle lesse rondom die huidige droogte geleer en waterverbruik toepaslik aangepas. De Lille het gesê dat Kaapstad in Januarie 2016 meer as 1,1 miljard liter water per dag gebruik het. In 2018 het die waterverbruik van Kaapstadse burgers tot net meer as 500 miljoen liter water per dag verminder. Sy glo dat Kaapstad dus ten opsigte van waterverbruik as een van die veerkragtigste stede in die wêreld bestempel kan word as daar gekyk word na hoe dié stad moes aanpas te midde van die uitdaging van droogte. Die stryd is egter nog nie gewonne nie en die Moederstad implementeer tans ’n nuwe plan genaamd New Normal om die impak van die droogte in die stad oor die lantermyn te hanteer. Volgens De Lille is dié plan gegrond op die aanname dat die stad permanent in ’n droogtetoestand sal verkeer. Sy dring daarop aan dat Kapenaars sal voortgaan met waterbesparing, aangesien die droogte nog nie verby is nie ondanks die onlangse welkome reënval. Die vyfde Adaptation Futures-konferensie word vanjaar vir die eerste keer in Afrika aangebied en word deur meer as 1 200 afgevaardigdes van 87 lande en byna 230 organisasies bygewoon. Dié konferensie vind vandeesweek by die Kaapse Internasionale Konferensiesentrum (CTICC) plaas.